宗徒葩韋勒達肥利孟書

一葩韋勒為合利爾斯托斯伊伊穌斯被囚者、偕弟提摩斐書達可愛之肥利孟係與吾儕襄事者、 二及可愛姊阿批亞與阿爾伊合普係與我偕作者、並爾家教會、三願天主聖父、及主伊伊穌斯合利爾斯托斯錫聖寵安和臨爾、 四感謝吾主、而於祈禱閒恆懷念爾、 五聞爾能愛慕且誠信於主伊伊穌斯與諸聖徒、 六特望爾與衆公信、實顯於克識爾中諸善、係為伊伊穌斯行者、 七吾儕念爾之愛、獲至極欣喜安慰、因吾弟爾久慰聖徒心、 八今雖恃合利爾斯托斯我克有權、能令爾以當為之事、 九然我葩韋勒長老、今且為伊伊穌斯合利爾斯托斯被囚者、藉相愛誠、甘願求懇、 十祈爾為縲絏中所得弟子沃尼西木、 十一彼昔與爾無益、今則於爾我可以有為、我今遣其歸、 十二爾收錄之、如我心然、 十三我昔原擬畱之、使其代爾事我於縲絏際、係為傳福音所致、 十四然未悉爾意、我遂不果畱之、為爾善意非力所强、乃由心願、 十五蓋伊與爾離於暫、為爾此後必聚於常、 十六非仍視如僕、乃較僕為貴、直如弟兄、卽或以形體、或以主命、皆於我可愛、猶於爾可愛之弟兄同然、 十七若爾與我相合、則納彼猶納我、 十八凡彼有侮爾負爾、則咸歸我、 十九我葩韋勒親書、我必償爾、爾之以己負我、姑置毋言、 二十誠哉弟、因主名願得所求、遵主使我獲安心、 二一望爾循命、書以遺爾、深知爾所行、必倍於我所言、 二二且為我備館舍、因賴爾祈禱、我望得見賚爾、 二三耶葩福拉爾斯乃為主合利爾斯托斯伊伊穌斯與我同被囚者、瑪爾克阿利爾斯他爾合底瑪斯嚕咕皆我之同勞、俱問爾安、 二四願吾主伊伊穌斯合利爾斯托斯恩寵、偕爾靈神、阿民、